《过铁山歌》
明代·王云凤

晓离青泥岭，暮度仙人关。上如曳壁蜗垂涎，下如窜莽雉束翰。

曾闻阴平与三峡，舟车往往为摧残。入蜀大抵无坦途，此地令人毛骨寒。

悬崖峭壁扼深谷，枯松怪石生其间。魂惊目眩人蚁附，手扪足缩成盘跚。

古塞白骨几千载，野翁指点嗟复叹。金人既入和尚原，又报百万开铁山。

漫倚河池蜀门户，要知捍蔽须长安。阴风忽自远壑起，随奔雨雪千万里。

行人半载衣裳单，还胜樵夫冻欲死。须臾雪霁云亦无，片月当空去人咫。

赵抃元非宰相才，七度过此徒劳哉。新法可罢即当罢，如何却待安石来。

中原都无用武地，益州一隅非上计。木牛流马竟何功，道险英雄难用智。

吁嗟纷纷不足数，我独有怀怀杜甫。携家冻饥白水峡，犹自清歌无所苦，眼底荣华视如土。

作者简介：（1465—1517）明山西和顺人，字应韶，号虎谷。成化二十年进士。授礼部主事。劾太监李广，下狱，降知州。后升陕西提学佥事，历副使、按察使，召为国子祭酒，以右佥都御史巡抚宣府。与王琼、乔宇同科中进士，号称河东三凤。